Izveštaj sa 33. Evropskog kongresa dečije reumatologije
Beograd, Sava Centar, 16–19. septembar 2026.
Od 16. do 19. septembra 2026. godine u Sava Centru u Beogradu održan je 33. Evropski kongres dečije reumatologije (PReS 2026), jedan od značajnih međunarodnih skupova posvećenih unapređenju dijagnostike, lečenja i kvaliteta života dece i mladih koji žive sa reumatskim i mišićno-koštanim bolestima.
Kongres je okupio međunarodno priznate stručnjake iz oblasti pedijatrijske reumatologije, ali i predstavnike različitih zdravstvenih profesija, istraživače, pacijente, roditelje i organizacije pacijenata. Program je obuhvatio širok spektar tema, uključujući savremene terapijske pristupe, tranziciju iz pedijatrijske u adultnu zdravstvenu zaštitu, psihosocijalne aspekte bolesti, digitalne tehnologije i veštačku inteligenciju, kao i iskustva mladih koji žive sa reumatskim bolestima.
Autizam, neurodiverzititet i reumatske bolesti
Jedna od tema koja je privukla posebnu pažnju bila je povezanost autizma, neurodiverziteta i reumatskih bolesti kod dece.
Kroz prikaz kliničkog slučaja predstavljeni su izazovi sa kojima se zdravstveni radnici mogu susresti kada dete istovremeno ima reumatsku bolest i izražene poteškoće u ponašanju i komunikaciji.
Posebno je istaknuta potreba za individualizovanim i multidisciplinarnim pristupom, koji pored reumatologa uključuje psihologa, psihijatra i druge stručnjake, u zavisnosti od potreba deteta. U prikazanom slučaju kombinacija psihološke i psihijatrijske podrške, terapijskih aktivnosti i postepenog lečenja reumatske bolesti dovela je do poboljšanja.
Ovaj primer je pokazao koliko je važno dete posmatrati kao celinu, a ne samo kroz dijagnozu reumatske bolesti.
Veštačka inteligencija i nove tehnologije u reumatologiji
Predavanje Kabira bilo je posvećeno primeni veštačke inteligencije i savremenih digitalnih tehnologija u oblasti reumatskih i mišićno-koštanih bolesti.
Razgovaralo se o mogućnostima korišćenja aplikacija koje mogu pratiti različite parametre zdravstvenog stanja, pružati personalizovane preporuke za fizičku aktivnost i vežbe, kao i pomoći pacijentima da prepoznaju promene u svom stanju i pravovremeno reaguju.
Predstavljene su i mogućnosti korišćenja pametnih uređaja, uključujući prstenove povezane sa aplikacijama, koji mogu prikupljati različite podatke značajne za praćenje zdravlja.
Istaknuto je, međutim, da razvoj ovakvih tehnologija mora biti praćen proverom pouzdanosti podataka, odgovornim korišćenjem i edukacijom pacijenata. Digitalni alati mogu biti važna podrška, ali ne predstavljaju zamenu za stručni medicinski savet.
Tehnologija koja menja svakodnevni život dece
Posebno emotivno predavanje održao je Michael, član ENCA i roditelj devojčice koja živi sa reumatskom bolešću.
Govorio je iz perspektive roditelja o svakodnevnim izazovima sa kojima se porodice suočavaju i o tome kako savremene tehnologije mogu pomoći deci da budu samostalnija i uključenija u svakodnevni život.
Predstavljen je i model robotske lutke, odnosno asistivne tehnologije koju koristi njegova ćerka. Ovakva podrška joj omogućava da lakše obavlja svakodnevne aktivnosti i učestvuje u školskom životu, čime se značajno doprinosi njenoj samostalnosti i kvalitetu života.
Ovaj primer je još jednom pokazao da inovacije u zdravstvu nisu važne samo zbog lečenja bolesti, već i zbog toga da dete može da uči, druži se, razvija i živi što samostalnije.
„Sa zvezdama protiv artritisa mladih“
Jedan od posebnih događaja kongresa bila je humanitarna manifestacija „Sa zvezdama protiv artritisa mladih“, održana 18. septembra ispred Sava Centra.
Deca i mladi koji žive sa reumatskim bolestima imali su priliku da se druže, učestvuju u sportskim i zabavnim aktivnostima, muzici i malom fudbalu, a događaju su se pridružili i fudbaleri FK Crvena zvezda, koji su svojim prisustvom pružili podršku deci i doprineli podizanju svesti javnosti o artritisu kod mladih.
Događaju su prisustvovali deca, roditelji, građani, lekari različitih specijalnosti i zdravstveni radnici.
Poruka događaja bila je jednostavna, ali važna: artritis kod dece i mladih postoji, ali bolest ne treba da bude prepreka za snove, druženje, sport i aktivan život.
Glas mladih na kongresu: ENCA sesija
Posebno mesto na kongresu zauzela je sesija posvećena iskustvima dece, mladih i njihovih porodica.
Sesiju su moderirale prof. dr Jelena Vojinović i Jelena Jenić, a kroz lične priče mladih učesnika otvorene su teme koje često ostaju u senci medicinskog dela lečenja.
Sofija Savić: „Moj put kroz adolescenciju“
Sofija Savić, mlada osoba koja živi sa juvenilnim idiopatskim artritisom, govorila je o svom iskustvu odrastanja sa bolešću.
Govoreći o školi, fizičkom vaspitanju, druženju, strahu od igala i svakodnevnim izazovima, pokazala je koliko bolest može da utiče na različite segmente života mladog čoveka.
Posebno je govorila o značaju podrške lekara i odnosa poverenja između pacijenta i zdravstvenog radnika.
Njena priča bila je podsećanje da iza svake dijagnoze postoji dete sa svojim strahovima, željama, prijateljstvima i snovima.
Dr Nikola Lisičić: „Borba na moj način“
Dr Nikola Lisičić podelio je svoje iskustvo života sa JIA, sa kojom je dijagnostikovan još u ranom detinjstvu.
Govorio je o različitim fazama lečenja, uključujući metotreksat i kasnije biološku terapiju, nakon koje je došlo do značajnog poboljšanja njegovog zdravstvenog stanja.
Uprkos brojnim izazovima, Nikola je završio fakultet i danas je uspešan lekar, specijalista urologije.
Njegova priča govori o istrajnosti, podršci i tome da dijagnoza iz detinjstva ne mora da odredi granice budućeg života.
Posebno je govorio o ljudima koji su mu bili podrška na tom putu, uključujući i suprugu, kojoj je veoma zahvalan.
Prelazak sa pedijatrijskog na adultno lečenje: tranzicija mladih sa RMKB u Srbiji
U okviru sesije svoje izlaganje imala je i Jelena Jenić, master biolog i pacijentkinja i aktivistkinja ORS-a.
U fokusu predavanja bilo je iskustvo mladih tokom prelaska iz pedijatrijske u adultnu zdravstvenu zaštitu.
Istaknuto je da tranzicija nije samo trenutak kada mlada osoba napuni 18 godina. To je proces odrastanja i osamostaljivanja koji se odvija tokom veoma važnog životnog perioda, u kojem mladi prolaze kroz brojne fizičke, psihološke i socijalne promene.
Odrastanje sa hroničnom bolešću može uticati na školovanje, prijateljstva, partnerske odnose, odnos prema sopstvenom telu, odnos sa roditeljima, ali i na pridržavanje terapiji.
Poseban značaj imaju edukacija mladih, samostalno upravljanje bolešću i postepeno preuzimanje odgovornosti za sopstveno zdravlje.
Uloga roditelja se tokom ovog procesa takođe menja. Od osobe koja donosi odluke zajedno sa lekarom, roditelj postepeno postaje podrška mladoj osobi koja uči da sama donosi odluke o svom zdravlju.
Tokom tranzicije mladi se suočavaju i sa brojnim pitanjima:
Da li će me novi lekar razumeti? Da li ću moći otvoreno da razgovaram? Da li ću morati ponovo da pričam celu svoju medicinsku istoriju?
Zbog toga je važno da razgovor o tranziciji počne dovoljno rano, uz postepenu pripremu mlade osobe.
Posebno je istaknuta potreba za razvojem tranzicionih klinika i multidisciplinarnog pristupa, gde bi adolescenti uz podršku reumatologa, psihologa, fizijatra i drugih stručnjaka, udruženja pacijenata mogli da steknu znanja i veštine potrebne za samostalnije upravljanje bolešću.
EULAR/PReS preporuke za tranzicionu zdravstvenu zaštitu upravo naglašavaju potrebu za visokokvalitetnom, multidisciplinarnom podrškom koja počinje u adolescenciji, uz koordinaciju tranzicije i dobru komunikaciju između pedijatrijske i adultne zdravstvene zaštite.
Reproduktivno zdravlje: razgovor koji ne treba odlagati
Jedna od tema koja je ostavila snažan utisak bila je reproduktivno zdravlje adolescenata sa reumatskim i mišićno-koštanim bolestima.
Kroz predavanja i diskusiju govorilo se o značaju pravovremenog razgovora sa mladima o seksualnom zdravlju, kontracepciji, trudnoći, plodnosti i planiranju porodice.
Istaknuto je da razgovor o ovoj temi ne treba odlagati samo zato što mlada osoba trenutno nije seksualno aktivna ili zato što bolest nije u potpunoj remisiji. Naprotiv, edukacija i otvoren razgovor treba da počnu pre nego što se pojavi konkretna potreba za donošenjem odluke.
Posebno je naglašena važnost poverenja između mladog pacijenta i zdravstvenog radnika. Za lekara razgovor može trajati svega nekoliko minuta, ali za adolescenta taj razgovor može biti veoma značajan.
Predstavljen je i slučaj adolescenta sa JIA i srčanim problemima koji je kroz pitanja o sportu i fizičkoj aktivnosti zapravo pokušavao da otvori razgovor o seksualnom zdravlju. Primer je pokazao koliko je važno prepoznati indirektne načine na koje mladi pokušavaju da postave osetljiva pitanja.
Govorilo se i o iskustvima mladih devojaka koje su tokom adolescencije prolazile kroz aktivnu bolest, nesigurnost u vezi sa sopstvenim telom i strah od toga kako će partner prihvatiti njihovu bolest.
Jedna od pacijentkinja, Viktorija, koja živi sa JIA od četvrte godine, podelila je svoje iskustvo i naglasila koliko joj je značilo da sa lekarom kojem veruje može otvoreno da razgovara o reproduktivnom zdravlju.
Diskusija je otvorila i pitanja trauma, privatnosti, različitosti i LGBTQ+ identiteta, uz naglasak na tome da svaki mladi pacijent treba da se oseća bezbedno, poštovano i prihvaćeno.
Zaključak sesije bio je da o reproduktivnom zdravlju mladih sa RMKB treba govoriti mnogo više, kroz edukacije, vebinare, okrugle stolove i svakodnevnu komunikaciju u okviru zdravstvene zaštite, posebno sa reumatologom.
Zaključak
Evropski kongres dečije reumatologije pokazao je koliko se savremena pedijatrijska reumatologija danas širi izvan samog lečenja bolesti.
Lečenje nije samo terapija. Ono podrazumeva razumevanje deteta i mlade osobe, njihovih potreba, porodice, školovanja, mentalnog zdravlja, odnosa sa vršnjacima, budućnosti, samostalnosti i životnih planova, uključujući planiranje porodice.
Posebno je značajno što su na kongresu svoje mesto imali glasovi dece, mladih i roditelja. Njihova iskustva podsećaju da se kvalitet zdravstvene zaštite ne meri samo rezultatima laboratorijskih analiza i kliničkim parametrima, već i time koliko osoba može da živi život koji želi, da li joj je inovativnom terapijom i psihološkom podrškom omogućeno da „Ostvari svoje snove“.
